**"Tiku ja Taku"** oli 1990-luvulla toiminut tamperelainen liikemieskaksikko Jukka Malminen ja Jari Tanner, jotka tuomittiin pitkiin vankeusrangaistuksiin laajassa talousrikosvyyhdissä pääosin törkeistä petoksista ja kirjanpitorikoksista. Miehet olivat eräitä 1990-luvun talousrikosoikeudenkäyntien eniten julkisuutta saaneita tekijöitä, jotka aloittivat toimintansa 1980-luvun lopun "löysän rahan" kasinotalousvuosina.

Malminen ja Tanner tuomittiin Helsingin käräjäoikeudessa 1996 seitsemän vuoden ehdottomiin vankeusrangaistuksiin. Hovioikeus alensi 1997 Malmisen tuomion kuuteen vuoteen ja Tannerin 5 vuoteen 6 kuukauteen. Hovioikeuden mukaan Malminen ja Tanner olivat tietoisesti käyttäneet hyväksi Osuuspankkien Keskuspankki OKOn Helsingin Aleksanterinkadulla sijainneen konttorin johtajan "kevytmielisyyttä ja törkeää huolimattomuutta", jolloin miehille myönnetyt lainat olivat aiheuttaneet pankille kymmenien miljoonien markkojen luottotappiot. Entinen pankinjohtaja Risto Iso-Lotila pidätettiin kaksi vuotta asioiden ilmitulon jälkeen ja tuomittiin neljän ja puolen vuoden vankeuteen pääasiassa törkeistä kavalluksista. OKO-pankin lisäksi vahingon kärsijänä oli turkulainen Master-Rahoitus Oy.

Iso-Lotila piti kärsimäänsä tuomiota epäoikeudenmukaisena ja teki jutusta Jorma Ojaharjun kanssa kirjan *Aleksilta Nokalle*. Hänen mukaansa OKO-pankin johto oli myöntänyt Malmiselle ja Tannerille jo 22 miljoonan markan luotot ennen kuin hän itse edes tapasi miehiä, ja samoilla perusteilla olisi voinut tuomita monia muitakin tuon ajan pankinjohtajia. Iso-Lotila katsoi itse syyllistyneensä enintään luottamusaseman väärinkäyttöön.

Syksyllä 1997 OKO-jutusta vankilassa istunut Jari "Taku" Tanner tuomittiin 1 vuoden ja 6 kuukauden ehdottomaan vankeuteen avunannosta Raision Postipankin tietomurtoon, jossa eri yrityksille tulossa olleet yhteensä 20 miljoonan markan veronpalautukset ohjattiin rikoksentekijöiden tileille vuodenvaihteessa 1996. Jutussa tuomittiin puolen tusinaa tekijää, muun muassa turkulainen talousrikollinen Jakke Viheriä.

Lähteet
-------

1. 1 2  Airo, Tatu & Rimpiläinen, Tuomas: Takavuosien tunnettu talousrikollinen perussuomalaisten ehdokkaana Nokialla: "Ei mitään salattavaa" *Aamulehti*.  6.4.2017.  Arkistoitu 23.10.2018. Viitattu 23.10.2018.
2. ↑  Jauhiainen Ilkka: "Tikulle" ja "Takulle" pitkät tuomiot *Helsingin Sanomat*.  1.3.1996. Viitattu 23.10.2018.  (Tilaajille.)
3. ↑  Helsingin hovi alensi Tikun ja Takun tuomioita *MTV Uutiset*.  6.3.1997.
4. ↑  Hovioikeus lievensi Master-Rahoituksen luottojutun tuomioita *Kaleva*.  30.10.2001. Viitattu 23.10.2018.
5. ↑  Uhrattiinko Risto Iso-Lotila pankkikriisissä? Iso-Lotila: Toimiiko oikeuslaitos riippumattomasti? *Verkkouutiset*.  15.1.1999. Viitattu 23.10.2018.
6. ↑  Postipankin tiedostojen miljoonamurrosta tuomiot liikemiesjoukolle. Yli 20 mmk:n tilisiirto onnistui.  *Helsingin Sanomat*, 12.9.1997. Artikkelin maksullinen verkkoversio. Viitattu 5.5.2022.
7. ↑  Arolainen Teuvo: Alan mies - liikemies.  *Helsingin Sanomat*, 12.2.2004. Artikkelin maksullinen verkkoversio. Viitattu 5.5.2022.

Kirjallisuutta
--------------

* Ojaharju, Jorma (toim.): *Aleksilta Nokalle : Risto Iso-Lotila. Pankkisalaisuus murtuu – mitä OKO-Aleksilla tapahtui?* Helsinki: Fennoten, 1998. ISBN 951-98076-0-8.